b'\n_START_ARTICLE_\nJuraj Batelja\n_START_PARAGRAPH_\nJuraj Batelja (Rastoki, op\xc4\x87ina Jastrebarsko, 19. lipnja 1949.) hrvatski teolog, izvanredni profesor na Katoli\xc4\x8dkom bogoslovnom fakultetu\n_START_SECTION_\n\xc5\xbdivotopis\n_START_PARAGRAPH_\nOsnovnu \xc5\xa1kolu poha\xc4\x91ao je u Petrovini. Na klasi\xc4\x8dnoj gimnaziji \xe2\x80\x93 Interdijecezanskoj srednjoj \xc5\xa1koli za spremanje sve\xc4\x87enika u Zagrebu maturirao je 1968. godine. Filozofsko-teolo\xc5\xa1ki studij zapo\xc4\x8deo je 1970. godine, a diplomirao na Katoli\xc4\x8dkom bogoslovnom fakultetu u Zagrebu 7. o\xc5\xbeujka 1975. Zaredio se 29. lipnja 1975. u Rimu. Dana 22. studenoga 1975. imenovan je duhovnim pomo\xc4\x87nikom u \xc5\xbeupi \xc5\xa0tefanje, a 26. velja\xc4\x8de 1976. imenovan je upraviteljem \xc5\xbeupe Zavr\xc5\xa1je Netreti\xc4\x87ko. Od godine 1979. do 1984. studira na poslijediplomskom studiju teologije sa specijalizacijom iz duhovnosti na Papinskom sveu\xc4\x8dili\xc5\xa1tu Gregorijana u Rimu. Tu je 30. travnja 1981. magistarskim radom iz teologije sa specijalizacijom iz duhovnosti, s naslovom: La vita spirituale nel suo fondamento mariologico negli scritti del Cardinale Luigi Stepinac (\xe2\x80\x9cDuhovni \xc5\xbeivot u svom mariolo\xc5\xa1kom temelju u spisima kardinala Alojzija Stepinca\xe2\x80\x9d), postigao magisterij. Disertacijom Rendere testimonianza alla fede: Vita e programa pastorale del Cardinale Alojzije (Luigi) Stepinac (\xe2\x80\x9cSvjedo\xc4\x8danstvo za vjeru: \xc5\xbeivot i pastoralni program kardinala Alojzija Stepinca\xe2\x80\x9d), izra\xc4\x91enoj pod vodstvom mentora dr. sc. Toma\xc5\xa1a \xc5\xa0pidliks, obranjenoj 24. svibnja 1984. postigao je \xe2\x80\x9ediplomu doktorata teolo\xc5\xa1kih znanosti sa specijalizacijom u moralnoj teologiji u Republici Hrvatskoj i ste\xc4\x8denim akademskim naslovom doktor teolo\xc5\xa1kih znanosti sa specijalizacijom u moralnoj teologiji\xe2\x80\x9c. Nakon odslu\xc5\xa1anih predavanja i polo\xc5\xbeenih ispita na Fakultetu misiologije Papinskog sveu\xc4\x8dili\xc5\xa1ta Urbaniana u Rimu, magistarskim radom La spiritualit\xc3\xa0 apostolica secondo san Giovanni Crisostomo (\xe2\x80\x9cDuhovnost poslenika u misijama prema nauci sv. Ivana Zlatoustog\xe2\x80\x9d), postigao je 15. o\xc5\xbeujka 1982. diplomu \xe2\x80\x9emagistra sa specijalizacijom u fundamentalnoj teologiji u Republici Hrvatskoj i ste\xc4\x8denim akademskim naslovom magistar teolo\xc5\xa1kih znanosti sa specijalizacijom u fundamentalnoj teologiji\xe2\x80\x9c. Na KBF-u je habilitirao 6. svibnja 1992. i postao docent.\n_START_SECTION_\nPostulator\n_START_PARAGRAPH_\nZagreba\xc4\x8dki nadbiskup kardinal Franjo Kuhari\xc4\x87 imenovao ga je 7. listopada 1991. promicateljem postupka za progla\xc5\xa1enje bla\xc5\xbeenim i svetim zagreba\xc4\x8dkog nadbiskupa dr. Alojzija kardinala Stepinca koje je imenovanje potvrdila Kongregacija za progla\xc5\xa1enje bla\xc5\xbeenih i svetih u Rimu 14. listopada 1991. te ga u\xc4\x8dinila \xe2\x80\x9crimskim postulatorom\xe2\x80\x9d, suradnikom Kongregacije s prebivali\xc5\xa1tem u Rimu. _NEWLINE_Batelja je istra\xc5\xbeio 135 arhiva u crkvenim i svjetovnim arhivima u domovini i inozemstvu, prikupio je dokumentaciju koja sadr\xc5\xbei preko 40.000 stranica. Velik dio te dokumentacije preveo je ili odobrio njihove prijevode na talijanski te je uz pomo\xc4\x87 suradnika izradio znanstveni rad tzv. "Poziciju" od 6.000 stranica u 6 svezaka, na temelju koje je Kongregacija za kauze svetaca odlu\xc4\x8divala o progla\xc5\xa1enju bla\xc5\xbeenim kardinala Alojzija Stepinca. Pohvala tome radu jest progla\xc5\xa1enje bla\xc5\xbeenim sluge Bo\xc5\xbejega Alojzija Stepinca koju je papa Ivan Pavao II. izvr\xc5\xa1io u Mariji Bistrici 3. listopada 1998.'